smcproject/ml-wiki-sentences huggingface dataset:
അമ്മയ്ക്ക് ഒരു കുറിപ്പ് നൽകി അദ്ദേഹം രാത്രിയിൽ രഹസ്യമായി പോയതായി അദ്ദേഹത്തിന്റെ കുടുംബാംഗങ്ങൾ വർഷങ്ങൾക്കുശേഷം പറഞ്ഞു.
എല്ലാ പൗരന്മാർക്കും നിർബന്ധിതമാക്കിയ സൈനികസേവനം ചെയ്യാതെ ട്രംപ് ഓടിപ്പോയതിന്റെ ഫലമായി, പിന്നീട് അദ്ദേഹത്തെ രാജ്യത്ത് നിന്ന് നാടുകടത്തിക്കൊണ്ടുള്ള ഒരു രാജകീയ ഉത്തരവ് പുറപ്പെടുവിക്കപ്പെട്ടു.
അമേരിക്കയിലേക്കുള്ള കുടിയേറ്റം യു.എസ് ഇമിഗ്രേഷൻ രേഖകളിലെ വരി 133 ലെ കുറിപ്പ്, "ഫ്രൈഡർ ട്രംപ്" , 16 വയസ്സ്, ജർമ്മനിയിലെ കാൾസ്റ്റാഡിൽ ജനിച്ചു.
1885-ൽ, 16-ാം വയസ്സിൽ ജർമ്മനിയിലെ ബ്രെമെൻ വഴി  ഐഡർ എന്നു പേരായ ആവിക്കപ്പലിൽ യാത്ര ചെയ്താണ് ട്രംപ് അമേരിക്കയിലേക്ക് കുടിയേറിയത്.
ഒക്ടോബർ 7 ന് പുറപ്പെട്ട് ഒക്ടോബർ 19 ന് ന്യൂയോർക്ക് നഗരത്തിലെ കാസിൽ ഗാർഡൻ ഇമിഗ്രന്റ് ലാൻഡിംഗ് ഡിപ്പോയിൽ എത്തിച്ചേരുംവിധമായിരുന്ന ഈ യാത്ര.
ബവേറിയ രാജ്യത്ത് രണ്ട് വർഷത്തെ നിർബന്ധിത സൈനിക സേവനമനുഷ്ഠിച്ചിട്ടില്ലാത്തതിനാൽ, ബവേറിയൻ നിയമപ്രകാരം ഈ കുടിയേറ്റം നിയമവിരുദ്ധമായിരുന്നു.
യു.എസ്. ഇമിഗ്രേഷൻ രേഖകളിൽ അദ്ദേഹത്തിന്റെ പേര് "ഫ്രൈഡർ ട്രംപ്ഫ്" എന്നും അദ്ദേഹത്തിന്റെ തൊഴിൽ "ഒന്നുമില്ല" എന്നും രേഖപ്പെടുത്തിയിട്ടുണ്ട്.
1883-ൽ ഐക്യനാടുകളിലേയ്ക്ക് കുടിയേറിയ മൂത്ത സഹോദരി കാതറീനയ്ക്കും കാൾസ്റ്റാഡിൽ നിന്നുള്ള അവരുടെ ഭർത്താവ് ഫ്രെഡ് ഷൂസ്റ്ററിനുമൊപ്പം അദ്ദേഹം താമസിച്ചു.
പുതിയ സ്ഥലത്ത് എത്തി ഏതാനും മണിക്കൂറുകൾക്കുള്ളിൽ, ഒരു ജീവനക്കാരനെ അന്വേഷിച്ചുകൊണ്ടിരുന്ന ജർമ്മൻ സംസാരിക്കുന്ന ഒരു ക്ഷുരകനെ, കണ്ടുമുട്ടിയ അദ്ദേഹം അടുത്ത ദിവസം തന്നെ ജോലി ചെയ്യാൻ തയ്യാറായി.
ആറ് വർഷത്തോളം അദ്ദേഹം ഒരു  ക്ഷുരകനെന്ന നിലയിൽ  ജോലി ചെയ്തു.
ട്രംപ് ആദ്യകാലത്ത് തന്റെ ബന്ധുക്കളോടൊപ്പം മാൻഹട്ടന്റെ ലോവർ ഈസ്റ്റ് സൈഡിൽ, നിരവധി പാലറ്റൈൻ ജർമ്മൻ കുടിയേറ്റക്കാർ താമസിക്കുന്ന 76 ഫോർസിത്ത് സ്ട്രീറ്റിൽ താമസിച്ചു.
76 ഫോർസിത്ത് സ്ട്രീറ്റിലെ താമസം ചെലവേറിയതിനാൽ, അവർ പിന്നീട് 606 ഈസ്റ്റ് 17-ാം സ്ട്രീറ്റിലേക്കും 2012, 2-ാം അവന്യൂവിലേക്കും താമസം മാറി.
1891-ൽ ഫ്രെഡറിക് ട്രംപ് പുതുതായി രൂപീകൃതമായ യു.എസ്. സംസ്ഥാനമായ വാഷിംഗ്ടണിലെ സിയാറ്റിലിലേക്ക് താമസം മാറി.
തന്റെ ജീവിതകാല സമ്പാദ്യമായ നൂറുകണക്കിന് ഡോളർ ഉപയോഗിച്ച്, അദ്ദേഹം പൂഡിൽ ഡോഗിനെ വാങ്ങുകയും, അതിന്റെ പേരിൽ  ഹോട്ടലിന് പുനർനാമകരണം നടത്തുകയും പുതിയ മേശകളും കസേരകളുമായി ഹോട്ടൽ വിപുലീകരിക്കുകയും ചെയ്തു.
208 വാഷിംഗ്ടൺ സ്ട്രീറ്റിൽ സ്ഥിതി ചെയ്തിരുന്ന ഹോട്ടൽ സിയാറ്റിലിലെ പയനിയർ സ്ക്വയറിന്റെ മധ്യത്തിലായിരുന്നു.
"ദി ലൈൻ" എന്ന വിളിപ്പേരുണ്ടായിരുന്ന വാഷിംഗ്ടൺ സ്ട്രീറ്റിൽ, നിരവധി സലൂണുകൾ, കാസിനോകൾ, വേശ്യാലയങ്ങൾ എന്നിവയും ഉണ്ടായിരുന്നു.
ജീവചരിത്രകാരിയായ ഗ്വെൻഡ ബ്ലെയർ ഇതിനെ "ലൈംഗികതയുടെയും മദ്യത്തിന്റെയും പണത്തിന്റെയും കേന്ദ്രം, സിയാറ്റിലിലെ പ്രവർത്തനങ്ങളുടെ അനിഷേധ്യമായ കേന്ദ്രം" എന്നിങ്ങനെ വിശേഷിപ്പിച്ചു.
ഭക്ഷണവും മദ്യവും വിളമ്പുന്ന ആ റസ്റ്റോറന്റിൽ വേശ്യാവൃത്തിയുടെ ഒരു മൃദു പദമായ "സ്ത്രീകൾക്കുള്ള മുറികൾ" എന്ന വാക്കും ഉൾപ്പെടുത്തിയാണ് പരസ്യം ചെയ്തിരുന്നത്.
1892-ൽ ഫ്രെഡറിക്  ട്രംപ് ഒരു യുഎസ് പൗരനായി, വാഷിംഗ്ടണിലെ ആദ്യ പ്രസിഡന്റ് തിരഞ്ഞെടുപ്പിൽ അദ്ദേഹം വോട്ട് ചെയ്തു.
1893-ന്റെ ആരംഭം വരെ അദ്ദേഹം സിയാറ്റിലിൽ താമസിച്ചു.
1894 ഫെബ്രുവരി 14-ന് ട്രംപ് തന്റെ ഉടമസ്ഥതയിലുണ്ടായിരുന്ന ഹോട്ടൽ വിറ്റഴിക്കുകയും മാർച്ചിൽ വാഷിംഗ്ടണിലെ  സിയാറ്റിലിന് വടക്കുള്ള സ്നോഹോമിഷ് കൗണ്ടിയിലെ  വളർന്നുവരുന്ന ഒരു ഖനന പട്ടണമായ മോണ്ടെ ക്രിസ്റ്റോയിലേക്ക് താമസം മാറ്റുകയും ചെയ്തു.
1889-ൽ ധാതു നിക്ഷേപങ്ങളുടെ തെളിവുകൾ കണ്ടെത്തിയതിനെത്തുടർന്ന്, മോണ്ടെ ക്രിസ്റ്റോ സ്വർണ്ണത്തിലും വെള്ളിയിലും ധാരാളം സമ്പത്ത് ഉൽപ്പാദിപ്പിക്കുമെന്ന് പ്രതീക്ഷിച്ചിരുന്നു.
സമ്പന്നരാകാനുള്ള പ്രതീക്ഷയിൽ നിരവധി ഖനനക്കാർ ഈ പ്രദേശത്തേക്ക് താമസം മാറി.
എവററ്റ് പ്രദേശത്തെ കോടീശ്വരനായ ജോൺ ഡി. റോക്ക്ഫെല്ലറുടെ സാമ്പത്തിക നിക്ഷേപങ്ങളെക്കുറിച്ചുള്ള കിംവദന്തികൾ പ്രദേശത്തിന്റെ സാധ്യതകളെക്കുറിച്ച് അതിശയോക്തിപരമായ ഒരു പ്രതീക്ഷ സൃഷ്ടിച്ചു.
സിയാറ്റിൽ വിട്ടുപോകുന്നതിനുമുമ്പ്, നഗരത്തിന് കിഴക്കുഭാഗത്തായി പന്ത്രണ്ട് മൈൽ (19 കിലോമീറ്റർ) അകലെയുള്ള പൈൻ ലേക്ക് പീഠഭൂമിയിൽ 40 ഏക്കർ (16 ഹെക്ടർ) സ്ഥലം 200 ഡോളറിന് ട്രംപ് വാങ്ങുകയും ഇത് ട്രംപ് കുടുംബത്തിന്റെ ആദ്യത്തെ പ്രധാന റിയൽ എസ്റ്റേറ്റ് വാങ്ങലായി മാറുകയും ചെയ്തു.
മോണ്ടെ ക്രിസ്റ്റോയിൽ, പിൽക്കാല തീവണ്ടിയാപ്പിസിന് സമീപമുള്ള ഒരു സ്ഥലം തിരഞ്ഞെടുത്ത് അതിൽ ഒരു ഹോട്ടൽ പണിയാൻ അദ്ദേഹം ആഗ്രഹിച്ചുവെങ്കിലും അതിന്റെ വിലയായ ഏക്കറിന് 1,000 ഡോളർ താങ്ങാൻ അദ്ദേഹത്തിന് കഴിഞ്ഞില്ല.
പകരം, അദ്ദേഹം ഭൂമിയിൽ ഒരു ഗോൾഡ് പ്ലേസർ ക്ലെയിം ഫയൽ ചെയ്തതോടെ എവററ്റ് നിവാസിയായ നിക്കോളാസ് റൂഡ്ബെക്ക് ഇതിനകം തന്നെ ഭൂമിക്ക് അവകാശവാദമുന്നയിച്ചിരുന്നിട്ടുകൂടി പണം നൽകാതെ തന്നെ ഭൂമിയുടെ പ്രത്യേക ധാതു അവകാശങ്ങൾ നേടാൻ ഇത് അദ്ദേഹത്തെ അനുവദിച്ചു.
, അക്കാലത്ത്, അഴിമതിയുടെ പേരിൽ അറിയപ്പെട്ടിരുന്ന യുണൈറ്റഡ് സ്റ്റേറ്റ്സ് ജനറൽ ലാൻഡ് ഓഫീസ്  അത്തരം ഒന്നിലധികം അവകാശവാദങ്ങൾ പലപ്പോഴും അനുവദിച്ചിരുന്നു.
ഗോൾഡ് പ്ലേസർ ക്ലെയിം പ്രകാരം ട്രംപിന് ഈ ഭൂമിയിൽ ഒരു ഘടനയും നിർമ്മിക്കാൻ അവകാശമില്ലായിരുന്നെങ്കിലും പുതിയൊരു വാടകക്കെട്ടിടം നിർമ്മിക്കുന്നതിനും ഹോട്ടൽ പോലെ അത് പ്രവർത്തിപ്പിക്കുന്നതിനുമായി അദ്ദേഹം വേഗത്തിൽ മര ഉരുപ്പടികൾ വാങ്ങി നിർമ്മാണം ആരംഭിച്ചു.
പ്രദേശത്ത് സ്വർണ്ണം ഖനനം ചെയ്യാൻ അദ്ദേഹം ഒരിക്കലും ശ്രമിച്ചില്ല.
പകരം മറ്റുള്ളവർ ഖനനം ചെയ്യുകയും ഖനനം ചെയ്യുമ്പോൾ രാത്രിയിൽ ഉറങ്ങാൻ ഒരു സ്ഥലം ആവശ്യമായിരുന്നതിനാൽ തൊഴിലാളികൾ ഇവിടെ തങ്ങുകയും ചെയ്തതിനാൽ, ട്രംപിനെ "ഖനിത്തൊഴിലാളികളെ ഖനനം ചെയ്യുന്നയാൾ" എന്ന് ജീവചരിത്രകാരി ബ്ലെയർ വിശേഷിപ്പിച്ചു..
1894 ജൂലൈയിൽ, ഉടമസ്ഥാവകാശമുണ്ടായിരുന്ന റൂഡ്ബെക്ക് ഭൂമി സംയോജിപ്പിക്കാൻ അപേക്ഷിക്കുകയും വാടക ശേഖരിക്കാൻ ഒരു ഏജന്റിനെ അയയ്ക്കുകയും ചെയ്തുവെങ്കിലും മോണ്ടെ ക്രിസ്റ്റോയിലെ ജനങ്ങൾ നിയമപരമായ അവകാശങ്ങൾ ശ്രദ്ധിക്കാത്തതിനാൽ ഇത് പരാജയപ്പെട്ടു.
ഒടുവിൽ 1894 ഡിസംബറിൽ ട്രംപ്  ഈ ഭൂമി വാങ്ങി.
മോണ്ടെ ക്രിസ്റ്റോയിൽ ആയിരിക്കുമ്പോൾ, ട്രംപ് 1896-ൽ  സമാധാന വകുപ്പിന്റെ ജഡ്ജിയായി തിരഞ്ഞെടുക്കപ്പെട്ടു.
മോണ്ടെ ക്രിസ്റ്റോയിൽ ഒരിക്കൽ വിശ്വസിച്ചിരുന്നതുപോലെ സുലഭമായി സ്വർണ്ണം, വെള്ളി നിക്ഷേപങ്ങളില്ലെന്ന് വർഷങ്ങളുടെ ഖനനം വെളിപ്പെടുത്തപ്പെട്ടതോടെ 1894 ഓഗസ്റ്റിൽ, റോക്ക്ഫെല്ലർ ഈ പ്രദേശത്തെ തന്റെ നിക്ഷേപത്തിന്റെ ഭൂരിഭാഗവും പിൻവലിക്കുകയും ഇത് എവററ്റ് ബബിൾ ബേസ്റ്റ് എന്ന പ്രതിഭാസം സൃഷ്ടിക്കുകയും ചെയ്തു.
1896 ലെ വസന്തകാലത്തോടെ, മിക്ക ഖനിത്തൊഴിലാളികളും മോണ്ടെ ക്രിസ്റ്റോ വിട്ടുപോയി.
തൊഴിലാളികളുടെ കുറവും കച്ചവടത്തിന്റെ കുറവും  ട്രംപിനെയും ബാധിച്ചുവെങ്കിലും  മോണ്ടെ ക്രിസ്റ്റോയിൽനിന്ന് പണം സമ്പാദിച്ച ചുരുക്കം ചിലരിൽ ഒരാളായിരുന്നു അദ്ദേഹം.
കാനഡയിലെ യൂക്കോണിലെ രണ്ട് ഖനിത്തൊഴിലാളികൾക്ക് ധനസഹായം നൽകിക്കൊണ്ട് ട്രംപ് എവററ്റിലെ തിരിച്ചടികളെ നേരിടാൻ  തയ്യാറെടുത്തു.
ധനസഹായം നേടിയവർ പകരമായി ട്രംപിനുവേണ്ടി യൂക്കോണിലെ ഖനന പ്രദേശങ്ങളിൽ അവകാശവാദം ഉന്നയിച്ചു.
1897 ജൂലൈയിൽ, സ്വർണ്ണം നിറച്ച ബോട്ടുകൾ സാൻ ഫ്രാൻസിസ്കോയിലും സിയാറ്റിലിലും എത്തിയതിനുശേഷം ക്ലോണ്ടെക്ക് ഗോൾഡ് റഷ് ആരംഭിച്ചു.
സാമ്പത്തിക മോഹവുമായി ആയിരക്കണക്കിന് ആളുകൾ ഈ പ്രദേശത്തേക്ക് തള്ളിക്കയറി.
ഏതാനും ആഴ്ചകൾക്കുശേഷം ട്രംപ് മോണ്ടെ ക്രിസ്റ്റോയിലെ തന്റെ സ്വത്തിന്റെ ഭൂരിഭാഗവും വിറ്റ് സിയാറ്റിലിലേക്ക് മടങ്ങിപ്പോയി.
അവലംബം ↑ ↑ ↑ ↑ Church Records, Kallstadt ↑ ↑ ↑ {{ cite web }} :  CS1 maint: unrecognized language ( link ) ↑ ↑ ↑ Verein für Computergenealogie: Vorfahren von Friederich "Fritz" Trump .
↑ ↑ ↑ ↑ The Guardian,"Historian finds German decree banishing Trump's grandfather," 21 November 2016 ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑ ↑
തൃശൂർ പൂരം ഇംഗ്ലീഷ് വിലാസം https://ml.wikipedia.org/wiki/Thrissur_Pooram
കേരളത്തിനകത്തും പുറത്തും ഏറ്റവും ജനശ്രദ്ധയാകർഷിക്കുന്ന ഉത്സവങ്ങളിൽ പ്രധാനപ്പെട്ടതും അതിപ്രസിദ്ധവുമായ ഒന്നാണ് തൃശ്ശൂർ പൂരം .
കൊച്ചിരാജാവായിരുന്ന ശക്തൻ തമ്പുരാൻ തുടക്കം കുറിച്ച തൃശ്ശൂർ പൂരത്തിന് എകദേശം 200 വർഷത്തെ ചരിത്ര പാരമ്പര്യമുണ്ട്.
പൂരം കാണുവാനായി വിദേശ സഞ്ചാരികളടക്കം ധാരാളം  ആളുകൾ വർഷം തോറും തൃശ്ശൂരിൽ എത്താറുണ്ട്.
മേടമാസത്തിലെ പൂരം നക്ഷത്രത്തിലാണ് തൃശൂർപൂരം ആഘോഷിക്കുന്നത്.
കുറച്ചുകൂടി കൃത്യമായി പറഞ്ഞാൽ മേടമാസത്തിൽ അർദ്ധരാത്രിക്ക് ഉത്രം നക്ഷത്രം വരുന്നതിന്റെ തലേന്നാണ് പൂരം ആഘോഷിക്കുന്നത്.
വടക്കുംന്നാഥനെ സാക്ഷി നിർത്തി തൃശൂർ നഗരത്തിലെ ക്ഷേത്രങ്ങളായ പാറമേക്കാവ് ഭഗവതി ക്ഷേത്രം, തിരുവമ്പാടി ശ്രീകൃഷ്ണ ക്ഷേത്രം എന്നി രണ്ടു ക്ഷേത്രങ്ങൾ ആണ് ഇതിൽ പങ്കെടുക്കുന്നത്.
അതോടൊപ്പം കാരമുക്ക് ഭഗവതി, ചൂരക്കോട്ടുകാവ്‌ ഭഗവതി, നെയ്തലക്കാവ് ഭഗവതി, ലാലൂർ ഭഗവതി, പനയ്ക്കേമ്പിള്ളി ശാസ്താവ്, അയ്യന്തോൾ കാർത്ത്യായനി, ചെമ്പൂക്കാവ് ഭഗവതി എന്നീ എട്ട് ക്ഷേത്രങ്ങൾ അവതരിപ്പിക്കുന്ന ചെറുപൂരവും ചേർന്നതാണ് തൃശൂർ പൂരം .
ആനകളെ അണിനിരത്തിയുള്ള പാറമേക്കാവ് ഭഗവതി ക്ഷേത്രം, തിരുവമ്പാടി ശ്രീകൃഷ്ണസ്വാമി ക്ഷേത്രം എന്നി രണ്ടു ക്ഷേത്രങ്ങളുടെ മേള , പഞ്ചവാദ്യ ഘോഷങ്ങളും ആനപ്പുറത്തെ കുടമാറ്റം, പുലരുന്നതിനു മുമ്പുള്ള വെടിക്കെട്ട് എന്നിവ പ്രധാന ആകർഷണങ്ങളാണ്.
തിരുവമ്പാടി ഭഗവതിയുടെ തിടമ്പ് ബ്രഹ്മസ്വം മഠത്തിലേക്ക് കൊണ്ടുപോകുന്ന പുറപ്പാട് എഴുന്നള്ളത്ത്, മഠത്തിൽ നിന്ന് പഞ്ചവാദ്യത്തോടുകൂടിയുള്ള മഠത്തിൽ വരവ് എഴുന്നള്ളത്ത്, ഉച്ചക്ക് പാറമേക്കാവ് ക്ഷേത്രത്തിന്റെ പൂരപ്പുറപ്പാട്, അതിനോടനുബന്ധിച്ചു ഒരു മണിക്കൂർ ദൈർഘ്യം വരുന്ന ചെമ്പട മേളം, ഇലഞ്ഞിത്തറമേളം , തെക്കോട്ടിറക്കം, പാറമേക്കാവ്, തിരുവമ്പാടി ഭഗവതിമാരുടെ പരസ്പരമുള്ള കൂടിക്കാഴ്ച, കുടമാറ്റം, സന്ധ്യാ സമയത്തെ ചെറിയ വെടിക്കെട്ട്, രാത്രിയിലെ പഞ്ചവാദ്യം, പുലർച്ചെയുള്ള പ്രധാന വെടിക്കെട്ട്‌, പിറ്റേന്നു നടക്കുന്ന പകൽപ്പൂരം, പകൽപ്പൂരത്തിന് ശേഷമുള്ള വെടിക്കെട്ട്, ഉപചാരം ചൊല്ലിപ്പിരിയൽ എന്നിവയാണ് പ്രധാന ചടങ്ങുകൾ.
തൃശ്ശൂർ പൂരത്തിനോടനുബന്ധിച്ച് 50 ലേറെ വർഷങ്ങളായി തൃശ്ശൂർ കോർപ്പറേഷന്റെ സഹകരണത്തോടെ തൃശ്ശൂർ പൂരം എക്‌സിബിഷൻ നടത്തിവരുന്നുണ്ട്.
ആറ് ലക്ഷത്തിലധികം പേർ ഒരു വർഷം എക്‌സിബിഷനിൽ വന്നെത്തുന്നു എന്ന് സ്ഥിരീകരിക്കാത്ത കണക്കുണ്ട്.
തൃശൂർ പൂരത്തെച്ചൊല്ലി അടുത്തിടെ ഉണ്ടായിട്ടുള്ള കോടതി വിധികളും വിവാദങ്ങളും ജനശ്രദ്ധയാകർഷിച്ചിട്ടുണ്ട്.
ചരിത്രം 1912-ലെ തൃശൂർ പൂരത്തിൽനിന്നുള്ള ചിത്രം
ശക്തൻ തമ്പുരാന്റെ കാലത്ത് കേരളത്തിൽ ആറാട്ടുപുഴ പൂരമായിരുന്നു ഏറെ പ്രശസ്തം.
അന്ന് ആറാട്ടുപുഴ പൂരത്തിനു പല ദേശങ്ങളിലെ ക്ഷേത്രങ്ങളിൽനിന്നും ഘോഷയാത്രകളെത്തുമായിരുന്നു.
ലോകത്തെ എല്ലാ ദേവതകളും ആറാട്ടുപുഴ പൂരത്തിൽ പങ്കെടുക്കാൻ എത്തുമെന്നാണ് വിശ്വാസം.
1796-ലെ പൂരത്തിനു ശക്തമായ കാറ്റും പേമാരിയും നിമിത്തം പാറമേക്കാവ് , തിരുവമ്പാടി , ചെമ്പൂക്കാവ് , കാരമുക്ക്, ലാലൂർ, അയ്യന്തോൾ, ചൂരക്കാട്ടുകാവ് , നെയ്തലക്കാവ്, കണിമംഗലം എന്നീ ക്ഷേത്രങ്ങളിലെ സംഘങ്ങൾക്ക് ആറാട്ടുപുഴയിലെത്താൻ സാധിച്ചില്ല.
പൂരത്തിനെത്താതിരുന്നതുകൊണ്ട് ഈ സംഘങ്ങൾക്ക് ഭ്രഷ്ട് കൽപ്പിച്ചെന്ന് പറയപ്പെടുന്നു.
അന്ന് ശക്തൻ തമ്പുരാന്റെ  ഭരണമായിരുന്നു.
സംഭവമറിഞ്ഞ് കോപിഷ്ടനായ തമ്പുരാൻ വടക്കുംനാഥനെ ആസ്ഥാനമാക്കി അടുത്ത പൂരം നാളിൽ (1796 മേയിൽ - 971 മേടം) തൃശൂർ പൂരം ആരംഭിച്ചു.
* പൂരത്തിലെ പ്രധാന പങ്കാളികൾ നഗരത്തിലെ പ്രധാന ക്ഷേത്രങ്ങളായ പാറമേക്കാവ് ഭഗവതീ ക്ഷേത്രവും തിരുവമ്പാടി ശ്രീകൃഷ്ണസ്വാമി ക്ഷേത്രവുമാണ് .
തൃശൂർ നഗരമദ്ധ്യത്തിലുള്ള വടക്കുംനാഥൻ ക്ഷേത്രത്തിലും ക്ഷേത്രത്തിനു ചുറ്റുമുള്ള തേക്കിൻകാട് മൈതാനത്തിലുമായാണ് പൂരത്തിന്റെ ചടങ്ങുകൾ നടക്കുന്നത്.
തിരുവമ്പാടി- പാറമേക്കാവ് ക്ഷേത്രങ്ങളിലെ ഭഗവതിമാരാണ് തൃശ്ശൂർ പൂരത്തിൽ പങ്കെടുക്കുന്നതായി സങ്കൽപ്പിക്കപ്പെടുന്നത്.
പൂരത്തിൻറെ മുഖ്യ പങ്കാളിത്തവും ഈ രണ്ടുവിഭാഗക്കാർക്കാണ്.
തിരുവമ്പാടി ശ്രീകൃഷ്ണസ്വാമി ക്ഷേത്രത്തിലെ മുഖ്യപ്രതിഷ്ഠകളിൽ ഒന്നായ ബാലികാഭാവത്തിലുള്ള ബാലഭദ്രകാളിയാണ്  പൂരത്തിന് പങ്കെടുക്കുന്ന ഒരു ഭഗവതി.
എട്ട് ചെറുപൂരങ്ങൾ കൂടി അടങ്ങുന്നതാണ് തൃശൂർ പൂരമെങ്കിലും മുഖ്യ പങ്കാളികളായ തിരുവമ്പാടി - പാറമേ‍ക്കാവ് ദേവസ്വങ്ങൾക്ക് മാത്രമായി ചില അവകാശങ്ങൾ ഉണ്ട്.
വടക്കുന്നാഥക്ഷേത്രത്തിന്റെ ചുറ്റുള്ള വഴിയിൽ ഇവർക്കേ അവകാശമുള്ളൂ.
പൂരത്തോടനുബന്ധിച്ചുള്ള വെടിക്കെട്ടും കുടമാറ്റവും ഈ രണ്ടു കൂട്ടരുടെയും മാത്രം അവകാശങ്ങളാണ്.
പൂരത്തിലെ പ്രധാന ചടങ്ങുകളായ ഇലഞ്ഞിത്തറമേളം , തെക്കോട്ടിറക്കം, കുടമാറ്റം തുടങ്ങിയവയൊക്കെ വടക്കുന്നാഥന്റെ ക്ഷേത്രപരിസരത്തു തന്നെയാണു് അരങ്ങേറുന്നത്.
സമയക്രമമനുസരിച്ച് മുഖ്യവിഭാഗങ്ങൾക്കും വളരെ മുമ്പേതന്നെ നടക്കുന്ന ചെറുപൂരങ്ങളുടെ എഴുന്നള്ളിപ്പോടെയാണ്‌ പ്രധാനദിവസത്തെ പൂരാഘോഷങ്ങൾക്കു് അരങ്ങൊരുങ്ങുന്നത്‌.
രാവിലെ ആറരയോടെ വടക്കുന്നാഥന്റെ മുന്നിലെത്തി വണങ്ങുന്ന കണിമംഗലം ശാസ്താവ് പൂരത്തിൽ പങ്കെടുക്കാൻ ആദ്യം എത്തുന്നു.
പിന്നെ ഒന്നൊന്നായി മറ്റു ചെറുപൂരങ്ങൾ എത്തിത്തുടങ്ങും.
കാരമുക്ക് ഭഗവതി, ചൂരക്കോട്ടുകാവ്‌ ഭഗവതി, നെയ്തലക്കാവ് ഭഗവതി, ലാലൂർ ഭഗവതി, പനയ്ക്കേമ്പിള്ളി ശാസ്താവ്, അയ്യന്തോൾ കാർത്ത്യായനി ഭഗവതി, ചെമ്പൂക്കാവ് ഭഗവതി എന്നീ എട്ട് ക്ഷേത്രങ്ങളിലെ ദേവിദേവന്മാരാണ് ചെറു പൂരം അവതരിപ്പിക്കുന്നത്.
ഈ എട്ടു പൂരങ്ങളും സ്വന്തം ക്ഷേത്രങ്ങളിൽ അരങ്ങേറാതെ വടക്കുംനാഥന്റെ  മുന്നിലാണ് ഒരുക്കുന്നത് എന്നതും തന്ത്രവിധികൾ, പൂജാക്രമങ്ങൾ എന്നിവയാൽ നിബദ്ധമായതോ ആയ ചടങ്ങുകളും ഇതിൽ അരങ്ങേറുന്നില്ല എന്നതും മറ്റു പ്രത്യേകതകൾ ആണ്.
കേവലം ദൃശ്യ-ശ്രാവ്യ വിരുന്നൊരുക്കുക മാത്രമാണ് പൂരം നാളിൽ നടക്കുന്നത്.
പൂരത്തിന് ഒരാഴ്ച മുമ്പ് പങ്കാളികളായ ക്ഷേത്രങ്ങളിൽ കൊടികയറുന്നു.
തന്ത്രി , മേൽശാന്തി എന്നിവരുടെ നേതൃത്വത്തിൽ കൊടികയറ്റത്തിനു മുമ്പ് ശുദ്ധികലശം നടത്തുന്നു.
ക്ഷേത്രം അടിയന്തരക്കാരായ ആശാരിമാർ തയ്യാറാക്കുന്ന കവുങ്ങാണ് കൊടിമരം.
ചെത്തിമിനുക്കി കൊടിക്കൈവച്ചു പിടിപ്പിച്ച കവുങ്ങിൽ ആലിലയും മാവിലയും ചേർത്തു കെട്ടുന്നു.
ക്ഷേത്രഭാരവാഹികളുടെ സാന്നിധ്യത്തിൽ തട്ടകക്കാർ ആർപ്പുവിളികളോടെ കൊടിമരം ഏറ്റുവാങ്ങി പ്രതിഷ്ഠയ്ക്കു തയ്യാറാക്കിയിരിക്കുന്ന കുഴിയിൽ പ്രതിഷ്ഠിക്കുന്നു.
തൃശൂർ പൂരത്തിലെ  മുഖ്യ പങ്കാളികളായ തിരുവമ്പാടി- പാറമേക്കാവ് ദേവസ്വങ്ങൾക്ക് മാത്രമായി ചില അവകാശങ്ങൾ ഉണ്ട്.
പന്തലുകളൂം വെടിക്കെട്ടുകളും അവയിൽ പ്രധാനപ്പെട്ടതാണ്.
പ്രദക്ഷിണ വഴിയിൽ പന്തലുയർത്താൻ ഇവർക്ക് മാത്രമെ അവകാശമുള്ളൂ.
വെടിക്കെട്ട് നടത്തുവാനുള്ള അവകാശവും ഇവർക്ക് തന്നെ.
പഴയകാലങ്ങളിൽ ഈ രണ്ടുകൂട്ടർ തമ്മിൽ പലരീതിയിലുള്ള തർക്കങ്ങൾ ഉണ്ടായിട്ടുണ്ട്.
ആനകളൂടെ എണ്ണത്തിന്റെ  കാര്യത്തിലും പന്തലുകളൂടെ മത്സരങ്ങളിലും ഒരു പോലെ ഉണ്ടായിട്ടുണ്ട്.
ഇന്ന് എല്ലാം ക്രമീകരിച്ചിരിക്കുന്നു.
പന്തൽ മണികണ്ഠനാലിലെ പന്തൽ ,2007 തൃശൂർ പൂരത്തിൽ നിന്ന്
പ്രദക്ഷിണ വഴിയിൽ (തൃശൂർ  റൌണ്ട്) പടിഞ്ഞാറ് , തെക്ക്, വടക്ക് ഭാഗത്ത് മാത്രമാണ് പന്തൽ ഉള്ളത്.
പാറമേക്കാവിന് മണികണ്ഠനാലിൽ (തെക്ക്) ഒരു പന്തലേയുള്ളുവെങ്കിൽ തിരുവമ്പാടിക്ക് നടുവിലാലും(പടിഞ്ഞാറ്) നായ്ക്കനാലിലും(വടക്ക്) പന്തലുകളുണ്ട്.
നടുവിലാലിലെ പന്തലിന് ആചാരപ്രകാരം ഏറെ പ്രധാന്യമുള്ളതാണ്.
തിരുവമ്പാടി ഭഗവതി മഠത്തിൽ നിന്നെഴുന്നള്ളുമ്പോൾ ശ്രീ വടക്കുംനാഥൻറെ നടയ്ക്കൽ മുഖം കാട്ടുന്നത് നടുവിലാലിലെ പന്തലിൽ നിന്നു കൊണ്ടാണ്.
ഈ മുഹൂർത്തത്തിൽ പഞ്ചവാദ്യം ‘ഇടത്തീർ’ കലാശം കൊട്ടും.
പുലർച്ചെ പ്രധാന വെടികെട്ട് സമയത്ത് തിരുവമ്പാടിയുടെയും പാറമേക്കാവിൻറെയും ഓരോ ആനകൾ തിടമ്പേറ്റി നിൽക്കുന്നത് നായ്ക്കനാൽ- മണികണ്ഠനാൽ പന്തലുകളിലാണ്.
പരസ്യവിപണി കടുത്ത മത്സര രംഗമായിട്ടും തൃശൂർ പൂരത്തിന്റെ പന്തലുകൾ പരസ്യക്കാർക്ക് ഇന്നും ബാലികേറാമലയാണ്.
ബാനറുകളോ ഏതെങ്കിലും തരത്തിലുള്ള പരസ്യ ബോർഡുകളോ പന്തലിൽ അനുവദിക്കില്ല.
ദേവസ്വത്തിന്റെ  പേർ പോലും ഈ പന്തലുകൾക്കാവശ്യമില്ല.
പന്തൽ ഏതു വിഭാഗത്തിന്റേതാണെന്ന് അറിയാത്തവരുമില്ല.
അതുപോലെ പൂരം ദിവസങ്ങളിൽ തേക്കിൻകാട് മൈതാനിയിൽ ഈ രണ്ട് ദേവസ്വങ്ങൾക്കുമല്ലാതെ മറ്റാർക്കും വെടിക്കെട്ട് കത്തിക്കാൻ പറ്റില്ല.
തിരുവമ്പാടി ശ്രീകൃഷ്ണസ്വാമി ക്ഷേത്രത്തിൽ
തിരുവമ്പാടി ശ്രീകൃഷ്ണ സ്വാമിക്ഷേത്രത്തിൽ കൊടിമരം പ്രതിഷ്ഠിക്കുന്നതിനുമുമ്പ് ആശാരി ഭൂമിപൂജ നടത്തുന്നു.
പൂജയ്ക്കുശേഷം കൊടിമരം തട്ടകത്തെ ജനങ്ങൾ ഏറ്റുവാങ്ങുന്നു.
തുടർന്ന് ബാലഭദ്രകാളി  ഭഗവതിയുടെ കോമരം ചെമ്പട്ടുടുത്ത് ഈ അവസരത്തിൽ സന്നിഹിതനായിരിക്കും.
കൊടിമരം പ്രതിഷ്ഠിക്കാനായി ഉയർത്തുമ്പോൾ ചുറ്റും കൂടിയിട്ടുള്ളവരിൽ സ്ത്രീകൾ കുരവയിടുന്നു.
ചിലർ നാമം ജപിക്കുന്നു.
ആശാരിയും മറ്റുള്ളവരും ചേർന്ന് മണ്ണിട്ട് കുഴിയിൽ കൊടിമരം ഉറപ്പിക്കുന്നു.
ക്ഷേത്രം അടിയന്തരക്കാരായ വാദ്യക്കാർ ഈ സമയത്ത് മേളം തുടങ്ങുന്നു.
തുടർന്ന് ഭഗവതിയുടെ തിടമ്പ് ചേർത്തു കെട്ടിയിട്ടുള്ള കോലം ആനപ്പുറത്തു കയറ്റുന്നു.
കോലം വച്ച ആനയും മേളവുമായി ആളുകൾ മൂന്നുതവണ ക്ഷേത്രം വലംവയ്ക്കുന്നു.
പാറമേക്കാവ് ഭഗവതി ക്ഷേത്രത്തിൽ
പാറമേക്കാവ് ഭഗവതി ക്ഷേത്രത്തിൽ ദീപസ്തംഭത്തിന്റെ അരികിലാണ് കൊടിമരം പ്രതിഷ്ഠിക്കുന്നത്.
പകൽ പതിനൊന്നുമണിക്കു ശേഷമാണ് കൊടിയേറ്റം നടക്കുന്നത്.
ആനച്ചമയം പ്രദർശനം
തൃശൂർ പൂരത്തിൻറെ തലേ ദിവസം പാറമേക്കാവ് - തിരുവമ്പാടി വിഭാഗങ്ങൾ പൂരം എഴുന്നള്ളിപ്പിന് ഉപയോഗിക്കുന്ന കോലം, നെറ്റിപട്ടം, ആലവട്ടം, വെഞ്ചാമരം, കുടകൾ തുടങ്ങിയ ചമയങ്ങൾ പൊതുജനങ്ങൾക്കായി പ്രദർശനത്തിനു വെയ്ക്കുന്നു.
കണിമംഗലം ധർമ്മശാസ്താവിൻറെ പൂരം എഴുന്നള്ളിപ്പോടെയാണ്‌ വടക്കുംനാഥൻ കണികണ്ടുണരുന്നത്.
കണിമംഗലം ക്ഷേത്രത്തിൽ ദേവഗുരുവായ ബൃഹസ്പതിയാണ് ‌ പ്രതിഷ്ഠ എന്നാണ്‌ വിശ്വാസം.
ശ്രീ വടക്കുംനാഥൻറെ സന്നിധിയിലേക്ക് പൂരവിശേഷവുമായി ആദ്യം ചുവടുവെക്കാനുള്ള അവകാശം ശാസ്താവിന് വിധിച്ച് നൽകിയിരിക്കന്നു.
വടക്കുനാഥനെ വണങ്ങുകയോ പ്രദക്ഷിണം വയ്ക്കുകയോ ചെയ്യാത്ത ഒരേ ഒരു ഘടകപൂരം ആണീത്.
ദേവഗുരുവായതുകൊണ്ടാണിത്.
ആദ്യപൂരത്തിനുമുണ്ട് പ്രത്യേകത.
സാധാരണയായി തുറക്കാത്ത തെക്കേ ഗോപുര വാതിൽ തലേന്നു തുറന്നിടുന്നു.
വർഷം മുഴുവൻ അടഞ്ഞുകിടക്കുന്ന തെക്കേഗോപുര നട പൂരത്തിനോടനുബന്ധിച്ച്  തുറക്കനുള്ള അവകാശം നെയ്തലക്കാവിലമ്മയ്ക്കാണ്.
പൂരത്തലേന്നാണ് തെക്കേ ഗോപുരം തുറന്നു വയ്ക്കുന്നത്.
ഗ്രാമപ്രദക്ഷിണത്തോടെ വടക്കെ പ്രദക്ഷിണവഴിയിലെത്തുന്ന അമ്മ പ്രദക്ഷിണം വച്ചു് നായ്ക്കനാലിലെത്തുമ്പോൾ പൂരത്തിന്റെ ആദ്യ പാണ്ടി തുടങ്ങും ശ്രീമൂലസ്ഥാനത്ത് എത്തുമ്പോൾ പാണ്ടി നിറുത്തി ത്രിപുടയാവും.
ത്രിപുടയോടെ ചുറ്റമ്പലത്തിൽ കടന്ന അമ്മ വടക്കും നാഥനെ പ്രദക്ഷിണം വച്ച് തെക്കേഗോപുരത്തിലെത്തുമ്പോൾ ത്രിപുടമാറി ആചാരപ്രകാരമുള്ള കൊമ്പുപറ്റ്, കുഴൽ‌പറ്റ് ആവും.
പിന്നെ നടപാണ്ടിയുമായി അമ്മ തെക്കേ നട തുറന്ന് തെക്കോട്ടിറങ്ങും.
പൂര ദിവസം അവസാനം എത്തുന്ന ഘടകപൂരം ഇതാണ്.
ചെറു പൂരങ്ങൾ
പൂരത്തിൻറെ അവിഭാജ്യ ഘടകങ്ങളാണ് ചെറു പൂരങ്ങൾ.
കാലത്ത് ഏഴുമണിയോടെ തന്നെ ചെറുപൂരങ്ങൾ ഓരോന്നായി വടക്കുംനാഥ ക്ഷേത്രത്തിലെ ശ്രീമൂലസ്ഥാനത്ത് പ്രവേശിക്കും.
ചെമ്പൂക്കാവ് ഭഗവതി ക്ഷേത്രം , പൂക്കാട്ടിക്കര കാരമുക്ക് ഭഗവതി , ലാലൂർ കാർത്ത്യായനി ക്ഷേത്രം , അയ്യന്തോൾ കാർത്ത്യായനി ക്ഷേത്രം , ചൂരക്കോട്ടുകാവ്‌ ഭഗവതി ക്ഷേത്രം , കുറ്റൂർ നെയ്തലക്കാവ് ക്ഷേത്രം , കണിമംഗലം ശാസ്താ ക്ഷേത്രം , പനമുക്കമ്പിള്ളി ശ്രീധർമ്മശാസ്താ ക്ഷേത്രം , എന്നീ ക്ഷേത്രങ്ങളിലെ ദേവീദേവന്മാരണ് പൂരത്തിൽ പങ്കെടുക്കുന്നവർ.
മൂന്നിൽ കൂടാതെ ആനകൾ ഓരോ എഴുന്നെള്ളിപ്പിനുമുണ്ടാവും.
ഇതിനുശേഷമാണ്‌ തിരുവമ്പാടി ഭഗവതിയുടെ മഠത്തിൽ വരവ് .
കണിമംഗലം ശാസ്താവ്
വെയിലും മഞ്ഞും കൊള്ളാതെ കണിമംഗലം ശാസ്താവ് വടക്കുംനാഥന്റെ  സന്നിധിയിലേക്ക് എഴുന്നള്ളുന്നതോടെയാണ് തുടർച്ചയായി 36 മണിക്കൂർ നീണ്ടുനിൽക്കുന്ന തൃശ്ശൂർ പൂരത്തിനു തുടക്കം കുറിക്കുക.
ശാസ്താവ് പൂരവുമായി ആറുമണിയോടെ എത്തുയും ഏതാണ്ട് ഏഴരക്ക് ശ്രീമൂലസ്ഥാനത്ത് എത്തുകയും പൂരം  ആരംഭിക്കുകയും ചെയ്യുന്നു.
തൃശ്ശൂർ പൂരത്തിന് കാലത്ത് 7 ന് മൂന്നാനകളും പഞ്ചവാദ്യവും നാദസ്വരവും കിഴക്കേകോട്ടവഴി പാറമേക്കാവിലെത്തുകയും പിന്നെ വടക്കുംനാഥന്റെ കിഴക്കേ ഗോപുരം വഴി കടന്നു് തെക്കേ ഗോപുരം വഴി പുറത്തുകടക്കും.
രാത്രിയിൽ സൂര്യഗ്രാമം വഴിയാണ് എഴുന്നെള്ളിപ്പ്.
ചെമ്പൂക്കാവ് കാർത്ത്യായനി ഭഗവതി
വെയിൽ മൂത്താൽ ദേവിക്ക് തലവേദന വരും എന്നതുകൊണ്ടാണ് നേരത്തെ എഴുന്നെള്ളുന്നത് എന്ന് വിശ്വസിക്കപ്പെടുന്നു.
വൈകീട്ടും ഇതെപോലെ തന്നെ ദേവി വടക്കുംനാഥനിലെത്തി പോരും.
പൂരത്തിന് പാഞ്ചാരിയോടുകുടിയ എഴുന്നെള്ളിപ്പ് ഈ ഘടകപൂരത്തിന്റെ മാത്രം പ്രത്യേകതയാണ്.
പൂക്കാട്ടിക്കര കാരമുക്ക് ഭഗവതി
പൂരദിവസം കാലത്ത് 5.00 മണിക്ക് നാദസരവും നടപാണ്ടിയുമായി കുളശ്ശേരി അമ്പലത്തിലെത്തും.
ദേവി പടിഞ്ഞാറെ ഗോപുരം വഴി അകത്തു കടന്ന് വടക്കുംനാഥനെ വണങ്ങി, തെക്കെഗോപുരം വഴി പുറത്ത് കടക്കും.
ലാലൂർ കാർത്ത്യാനി ഭഗവതി
പത്ത്മാണിയോടെ വടക്കുംനാഥനെ വന്ദിച്ച് ദേവി ലാലൂരേക്ക് തിരിക്കും.
വൈകീട്ട് ആറിനു് വടക്കുംനാഥറ്നിലേക്ക് പുറപ്പെടുന്ന ദേവി 10.00 മണിക്ക് തിരിച്ചു പോന്നു് 11.30 ക്ഷേത്രത്തിലെത്തും.
ചൂരക്കോട്ടുകാവ് ഭഗവതി
തൃശൂർ പൂരത്തിന് 14ആനകളോടെ എഴുന്നെള്ളുന്ന ഏക ഘടകപൂരം ഇതാണ്.
പൂങ്കുന്നം, കോട്ടപ്പുരം വഴി നടുവിലാലിലെത്തിയാൽ ഇറക്കിപൂജയുണ്ട്.
അപ്പോൾ അവിടെ 14 ആനകൾ നിരക്കും.
നൂറിൽ കൂടുതൽ വിദ്വാന്മാർ നിരക്കുന്ന പാണ്ടി ഇവിടെ നടക്കും.
പതിനൊന്നു മണിയോടെ വടക്കുനാഥന്റെ പടിഞ്ഞാറെ നടവഴി അകത്തു കടന്ന് തെക്കേ ഗോപുരം വഴി പുറത്തു കടന്ന് പന്ത്രണ്ടു മണിയോടെ പാറമേക്കാവിലെത്തും.
ചൂരക്കോട്ടുക്കാവു് ഭഗവതി എത്തിയ ശേഷം മാത്രമെ പാറമേക്കാവ് ഭഗവതി പുറപ്പെടുകയുള്ളു.
രാത്രി പന്ത്രണ്ടരയോടെ പാറമേക്കാവിൽ നിന്ന് പൂറപ്പെടുന്ന ദേവി വടക്കുംനാഥനെ വണങ്ങി 12 മണിയോടെ ചൂരക്കാട്ടുകരക്ക് പുറപ്പെട്ട് പുലർച്ചെ മൂന്നുമണിക്ക് ക്ഷേത്രത്തിലെത്തും
അയ്യന്തോൾ കാർത്ത്യായനി ഭഗവതി
വഴിനിറയെ വിവിധ വസ്തുക്കൾ നിറച്ച പറകളും ഏറ്റു വാങ്ങി, മൂന്ന് ആനകളും നാദസരവുമായാണ് പുറപ്പാട്.
11മണിയോടെ നടുവിലാലിൽ നിന്നും പടിഞ്ഞാറേ ഗോപുരം വഴി ക്കടന്ന് വടക്കുംനാഥനെ വണങ്ങി തെക്കേ ഗോപുരം വഴി പുറത്തിറങ്ങി, അയ്യന്തോളേക്ക് തിരിച്ച്, 1.30ഓടെ അമ്പലത്തിലെത്തും.
രാത്രി എട്ടിനു് വടക്കുംനാഥനിലേക്ക് വീണ്ടും പുറപ്പെടുന്ന ദേവി പന്ത്രണ്ടുമണിയോടെ വടക്കുംനാഥനെ  വണങ്ങിയിറങ്ങി നടുവിൽ മഠത്തിലെ ആറാട്ടും കഴിഞ്ഞ് ക്ഷേത്രത്തിൽ തിരിച്ചെത്തുമ്പോൾ കാലത്ത് ഏഴുമണി കഴിയും.
കുറ്റൂർ നെയ്തലക്കാവിലമ്മ
പൂരത്തിന്റെ ദിവസം കാലത്ത് 8.30 ന് നാദസ്വരത്ത്തിന്റെ അകമ്പടിയോടെ ആനപ്പുറത്ത് നടുവിലാലിലെത്തുന്ന അമ്മ, 11.30 പതിനൊന്ന് ആനകളുടെ അകമ്പടിയോടെ മേളത്തോടുകൂടി വാടക്കുംനാഥന്റെ പടിഞ്ഞാറേ ഗോപുരം വഴികടന്നു് തെക്കേഗോപുരം വഴി ഇറങ്ങി പഴയനടക്കാവിലെ ക്ഷേത്രത്തിൽ ഇറങ്ങും.
രാത്രി 11.30 നടുവിലാലിലെത്തി 11 ആനകളുടെ അകമ്പടിയോടെ വ്വടക്കുംനാഥനെ പ്രദക്ഷിണം ചെയ്തു് നിലപാടുതരയിൽ വണങ്ങി നെയ്തലക്കാവിലേക്ക് തിരിക്കും.
മഠത്തിൽ വരവ് ശ്രീ. കിഴക്കൂട്ട് അനിയൻ മാരാർ , തിരുവമ്പാടി വിഭാഗത്തിന്റെ മേള പ്രമാണി
മഠത്തിൽ വരവിനെക്കുറിച്ച്‌ രസകരമായൊരു ഐതിഹ്യമുണ്ട് .
തൃശ്ശൂർ നടുവിൽ മഠം നമ്പൂതിരി ബ്രാഹ്മണരുടെ വേദ പാഠശാലയായിരുന്നു (വിദ്യാർത്ഥികൾ കുറവെങ്കിലും ഇപ്പോഴും അങ്ങനെ തന്നെ).
ഈ മഠത്തിന്‌ രക്ഷാധികാരിയായിരുന്നത്‌ നടുവിൽ മഠം സ്വാമിയാർ ആണ്‌.
ഈ മഠത്തിൻറെ കൈവശം സ്വർണ്ണത്തിൽ പൊതിഞ്ഞ നെറ്റിപട്ടങ്ങൾ ഉണ്ടായിരുന്നു.
മികച്ച തരം നെറ്റിപ്പട്ടം ആയതിനാൽ തിരുവമ്പാടി വിഭാഗത്തിന്‌ ഈ നെറ്റിപട്ടങ്ങൾ കിട്ടിയാൽ കൊള്ളാം എന്നായി.
അതിനായി തിരുവമ്പാടിക്കാർ സ്വാമിയാരെ സമീപിച്ചപ്പോൾ, ആനകളെ മഠത്തിലേക്ക്‌ കൊണ്ടുവരികയാണെങ്കിൽ നെറ്റിപട്ടം അവിടെ വെച്ച്‌ അണിയിക്കാം എന്ന മറുപടി കിട്ടി.
ഇതേ തുടർന്ന് തിരുവമ്പാടിയുടെ എഴുന്നള്ളിപ്പ്‌ മഠത്തിലേക്ക്‌ വരാനും അവിടെ വെച്ച്‌ നെറ്റിപട്ടം മാറ്റി അണിയാനും തുടങ്ങി.
സ്വർണം പൊതിഞ്ഞ നെറ്റിപട്ടങ്ങൾ ഇല്ലെങ്കിലും ഇന്നും ഈ ചടങ്ങ്‌ തുടർന്നു വരുന്നു.
നടുവിൽ മഠത്തിൽ ദേവ ചൈതന്യം ഉള്ളതു കൊണ്ട്‌ അവിടെ വെച്ച്‌ ഒരു 'ഇറക്കി പൂജയും' നടത്തുന്നു.
രാവിലെ എട്ടു മണിക്കാണ്‌ മഠത്തിലേയ്ക്കുള്ള വരവ് തിരുവമ്പാടി ക്ഷേത്രത്തിൽ നിന്ന് ആരംഭിക്കന്നത്.
രണ്ടരമണിക്കൂർ കൊണ്ട് ഇത് മഠത്തിൽ എത്തിച്ചേരുന്നു. 'ഇറക്കി പൂജ' കഴിഞ്ഞ് (പണ്ടത്തെ ചമയങ്ങൾ സ്വീകരണം) പതിനൊന്നരയോടെ മഠത്തിൽ വരവ് ആരംഭിക്കുന്നു.
പത്തോളം ആനയുമായി പുറപ്പെടുന്ന ഇത് നായ്ക്കനാൽ എത്തിച്ചേരുമ്പൊൾ എണ്ണം 15 ആകുന്നു.
മഠത്തിൽ വരവ് അതിൻറെ പഞ്ചവാദ്യമേളത്തിലാണ്‌ പ്രസിദ്ധിയാർജ്ജിച്ചത്.
ഇതിൽ നിരവധി പഞ്ചവാദ്യ വിദഗ്ദ്ധന്മാർ പങ്കെടുക്കുന്നു.
17 വീതം തിമിലക്കാരും കൊമ്പുകാരും താളക്കാരും ഉണ്ടാകണം.
ഒൻപത് മദ്ദളം , നാല് ഇടയ്ക്ക , എന്നിങ്ങനെയാണ്‌ കണക്ക്.
ഇത് തെറ്റുവാൻ പാടില്ല.
മഠത്തിൽ വരവ് പഞ്ചവാദ്യം ലോക പ്രസിദ്ധമാണ്.
ഈ പഞ്ചവാദ്യം നായ്ക്കനാലിൽ മധ്യകാലവും തീരുകാലശം കൊട്ടുന്നു.
പഞ്ചവാദ്യം കലാശത്തോടുകൂടി തിരുവമ്പാടി എഴുന്നള്ളത്ത് നായ്ക്കനാലിൽ നിന്ന് തേക്കിൻകാട് മൈതാനത്തേക്ക് കടക്കുന്നു.
ഇവിടെ നിന്ന് പതിനഞ്ച് ആനകളുടേയും ചെണ്ട മേളത്തിന്റെയും അകമ്പടിയോടെ എഴുന്നള്ളത്ത് വടക്കുംനാഥ ക്ഷേത്രത്തിലേക്ക് നീങ്ങുന്നു.
പാറമേക്കാവിൻറെ പുറപ്പാട് തൃശൂർ പൂരം പാറമേയ്ക്കാവ് വിഭാഗക്കാരുടെ പൂരം 2007-പശ്ചാത്തലത്തിൽ പാറമേക്കാവ് ക്ഷേത്രം
ഏകദേശം പന്ത്രണ്ടുമണിയോടെയാണ് പാറമേക്കാവിൻറെ പൂരം തുടങ്ങുന്നത്.
പൂരത്തിൽ പങ്കുചേരുവാനായി പതിനഞ്ച്‌ ആനകളുടെ അകമ്പടിയോടെ സർവ്വാലങ്കാര വിഭൂഷിതയായി പാറമേക്കാവ് ഭഗവതി എഴുന്നെള്ളുന്നു.
പാറമേക്കാവ് ക്ഷേത്രാങ്കണത്തിൽ നിന്നു തുടങ്ങുന്ന ചെമ്പട മേളം അവസാനിച്ച് അതിനു ശേഷം പാണ്ടിമേളം തുടങ്ങുന്നു.
ഇതിനോടൊപ്പം ചെറിയ തോതിലുള്ള ഒരു കുടമാറ്റവും നടക്കുന്നു.
പാണ്ടിമേളം ഒരു കലാശം കഴിഞ്ഞ് എഴുന്നള്ളത്ത്‌ വടക്കുംനാഥൻ ക്ഷേത്രത്തിൽ പ്രവേശിക്കുന്നു.
രണ്ടു കലാശം കഴിഞ്ഞ് ഇലഞ്ഞിത്തറയിൽ എത്തുന്നു.
ശ്രീ. പെരുവനം കുട്ടൻ മാരാർ , പാറമേക്കാവ് വിഭാഗത്തിൻറെ ചെണ്ടമേള പ്രമാണി ഇലഞ്ഞിത്തറ മേളം പൂരം നാളിൽ മേളം തുടങ്ങുന്നതിന് മുൻപ് ഇലഞ്ഞിത്തറ, വലത്തേ മൂലയിൽ ഇലഞ്ഞിമരവും കാണാം
വടക്കുംനാഥക്ഷേത്രത്തിലെ കൂത്തമ്പലത്തിലാണ്‌ എഴുന്നള്ളത്ത്‌ അവസാനിക്കുക.
പിന്നീടാണു് പ്രസിദ്ധമായ ഇലഞ്ഞിത്തറമേളം.
നാലു മണിക്കൂർ നീണ്ടു നിൽക്കുന്ന പാണ്ടി മേളത്തിൽ വാദ്യകലാരംഗത്തെ കുലപതികളാണ്‌ പങ്കെടുക്കാറ്.
കൂത്തമ്പലത്തിനു് മുന്നിലെ ഇലഞ്ഞിത്തറയിൽ അരങ്ങേറുന്നതുകൊണ്ടാണ്‌ ഈ മേളച്ചാർത്തിന്‌ ഇലഞ്ഞിത്തറമേളം എന്ന പേരുവന്നത്‌.
ഇവിടെയാണ് പണ്ട് പാറമേക്കാവ് ഭഗവതിയെ പ്രതിഷ്ഠിച്ചിരുന്നത്.
ഇപ്പോൾ നിലവിലുള്ള ഇലഞ്ഞി 2001ൽ കടപ്പുഴകി വീണ ഇലഞ്ഞിക്കു പകരം 2001 സപ്തംബർ 11 ന് നട്ടതാണ്.
വാദ്യക്കാരുടെ എണ്ണം മഠത്തിൽ വരവിലേത് പോലെതന്നെ നിരവധിയാണ്‌.
സാധാരണയായി ഇരുനൂറ്റമ്പതോളം പേരാണ് ഇവിടെ കൊട്ടുന്നത്.
മുൻ നിരയിൽ ഉരുട്ട് ചെണ്ടക്കാർ 15 പേരാണ്‌.
ഒറ്റത്താളം പിടിക്കാനായി 90 വലം തല ചെണ്ടകൾ, 21 വീതം കൊമ്പുകാരും കുഴലുകാരും.
ഇലത്താളം 75 പേർ കൂടിയാണ്.
ഈ കണക്കിൽ മാത്രം 222 പേർ വരും എന്നാലും എല്ലാ വർഷവും ഇതിലും അധികം വാദ്യക്കാർ വരാറുണ്ട്.
മിക്കവർക്കും ഇതൊരു വഴിപാടാണ്.
ഈ ചടങ്ങിനുള്ള മറ്റൊരു പ്രത്യേകത പാണ്ടിമേളം ക്ഷേത്രമതിൽക്കകത്ത്‌ കൊട്ടുന്നത്‌ തൃശൂർ പൂരത്തിന്‌ മാത്രമാണ്‌ എന്നതാണ്‌.
മേളത്തിൻറെ മറ്റൊരു രൂപമായ പഞ്ചാരി മേളം ആണ്‌ ക്ഷേത്രമതിൽക്കകത്ത്‌ കൊട്ടാറുള്ളത്‌.
പതികാലത്തിൽ തുടങ്ങുന്ന മേളം സാവധാനമാണ്‌.
ഇത് വിട്ട് വേഗത കൂടുന്നതോടെ കാണികളും ആവേശഭരിതരാകുന്നു.
ആദ്യം ഇടത്തു കലാശം അതിനുശേഷം അടിച്ചു കലാശം പിന്നെ തകൃത , അതിനുശേഷം ത്രിപുട എന്നിങ്ങനെയാണ്‌ മേളം.
ത്രിപുട അവസാനിക്കുന്നതോടെ മുട്ടിന്മേൽ ചെണ്ട തുടങ്ങുന്നു.
ഇത് ചെണ്ട മുന്നോട്ട് തള്ളിപ്പിടച്ച് വായിക്കുന്ന രീതിയാണ്‌.
ജനങ്ങളുടെ താളം പിടിക്കലും കൂടിയായാൽ പിന്നെ കുഴഞ്ഞുമറിഞ്ഞ് കൊട്ടുകയായി.
ഇത് കുഴഞ്ഞുമറിഞ്ഞ് എന്നാണ്‌ വിളിക്കപ്പെടുന്നത്.
കാണികളെ വിസ്മയത്തുമ്പത്ത് പിടിച്ചിരുത്തി കൊടുങ്കാറ്റ് ശമിക്കുന്നതു പോലെ ഒരു നിമിഷാർദ്ധത്തിൽ എല്ലാം അവസാനിക്കുന്നു.
ഇതു കഴിഞ്ഞ് വൈകീട്ട് നാലരയോടെ പാറമേക്കാവ് പൂരം വടക്കുംനാഥനെ വലം വെച്ച് തെക്കോട്ടിറങ്ങുകയായി.
തെക്കോട്ടിറക്കം
ഇലഞ്ഞിത്തറമേളത്തിന്‌ ശേഷമാണ്‌ തെക്കോട്ടിറക്കം.
പാറമേക്കാവ്‌, തിരുവമ്പാടി ഭഗവതിമാർ വടക്കുംനാഥ ക്ഷേത്രത്തിൻറെ തെക്കേഗോപുരത്തിലൂടെ തേക്കിൻകാട്‌ മൈതാനത്തേക്ക്‌ പ്രവേശിക്കുന്ന ചടങ്ങാണിത്‌.
പാറമേക്കാവിന്റെ 15 ആനകൾ തെക്കോട്ടിറങ്ങി പഴയന്നൂർ ഭഗവതിയുടെ പ്രതിഷ്ഠ ഉണ്ടായിരുന്നു എന്ന് പറയപ്പെടുന്ന സ്ഥലത്ത് പോയി ഭഗവതിയെ വണങ്ങിയ
ശേഷം നിരന്നു നിൾക്കും.
തിരുവമ്പാടി വിഭാഗം തെക്കേ ഗോപുരത്തിലൂടെ ഇറങ്ങി പാറമേക്കാവ് വിഭാഗത്തിന് മുഖാമുഖം നിക്കുന്നതോടെ കുടമാറ്റം തുടങ്ങുകയായി.
കൂടിക്കാഴ്ച - കുടമാറ്റം കുടമാറാനായി തിരുവമ്പാടി വിഭാഗം തെക്കേഗോപുരത്തിന്റെ മുന്നിൽ - 2011ലെ പൂരത്തിൽ നിന്ന് കുടമാറാനായി പാറമേക്കാവ് വിഭാഗം സ്വരാജ്‌ റൌണ്ടിൽ - 2011ലെ പൂരത്തിൽ നിന്ന്
ഇത് രണ്ടു വിഭാഗം ദേവിമാരുടെ പരസ്പരം കൂടിക്കാഴ്ചയാണ്‌.
മുഖാമുഖം നിൽക്കുന്ന പാറമേക്കാവ്-തിരുവമ്പാടി വിഭാഗങ്ങൾ തമ്മിൽ പ്രൗഢഗംഭീരമായ വർണ്ണക്കുടകൾ പരസ്പരം ഉയർത്തി കാണിച്ചു് മത്സരിക്കുന്നതാണു് കുടമാറ്റം എന്ന് അറിയപ്പെടുന്നത്.
ഓരോ കുട ഉഅയർത്തിയ ശേഷം മൂന്നു പ്രാവശ്യം വെഞ്ചാമരവും ആലവട്ടവും ഉയർത്തിയ ശേഷമേ അടുത്ത കുട ഉഅയർത്തൂ.
തിടമ്പുകയറ്റിയ ആനയുടെ കുട മറ്റു14 ആനകൾക്ക് ഉയർത്തുന്ന കൂടയേക്കാൾ വ്യത്യാസമുള്ളതായിരിക്കും.
എല്ലാ വർഷവും വ്യത്യസ്തമായ കുടകൾ അവതരിപ്പിക്കാൻ രണ്ടു വിഭാഗവും ശ്രമിക്കാറുണ്ട്.
പലനിലകൾ ഉള്ള കുടകൾ അടുത്തകാലത്ത് അവതരിപ്പിച്ചതിൽ വ്യത്യസ്തതയുള്ള ഒന്നാണ്‌.
മുപ്പതാനകളുടെ (രണ്ടു ഭാഗത്തേയുംകൂടി) മസ്തകമലങ്കരിക്കുന്ന നെറ്റിപ്പട്ടങ്ങൾ പകലിന്‌ സുവർണപ്രഭ സമ്മാനിക്കും.
മേളത്തിൻറെ അകമ്പടിയോടെ പിന്നീട്‌ വർണങ്ങൾ മാറിമറിയുകയായി.
പൂത്തുലയുന്ന വെഞ്ചാമരങ്ങൾക്കും ആലവട്ടങ്ങൾക്കും മേലേ വർണക്കുടകൾ ഉൽസവം തീർക്കുകയായി.